Document ID: 32007D0313

KOMISSION PÄÄTÖS,
tehty 30 päivänä huhtikuuta 2007,
Italian tasavallan pyynnöstä soveltaa alennettua arvonlisäverokantaa kastelulaitteissa sekä vedennosto- ja vedenpoistolaitteissa käytettävän sähkön luovutuksiin
(tiedoksiannettu numerolla K(2007) 1823)
(Ainoastaan italiankielinen teksti on todistusvoimainen)
(2007/313/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 102 artiklan,
sekä katsoo seuraavaa:
(1)
Italia ilmoitti komissiolle alkuperäisessä kirjeessään ja sitä seuranneessa täydentävässä kirjeessään, jotka komissio kirjasi vastaanotetuiksi 3 päivänä lokakuuta 2006 ja 22 päivänä tammikuuta 2007, aikeestaan soveltaa alennettua arvonlisäverokantaa kastelukonsortioiden kastelulaitteissaan sekä vedennosto- ja vedenpoistolaitteissaan käyttämän sähkön luovutuksiin.
(2)
Italia haluaa soveltaa alennettua 10 prosentin verokantaa sellaisten kastelukonsortioiden kastelulaitteissaan sekä vedennosto- ja vedenpoistolaitteissaan käyttämän sähkön luovutuksiin, joita pidetään kansallisen lainsäädännön mukaisesti vesihuollon kunnossapito- ja aputehtävistä vastaavina julkisoikeudellisina yhteisöinä. Lisäksi näyttää siltä, ettei ole muita yhteisöjä, jotka tosiasiallisesti huolehtivat tai voisivat mahdollisesti huolehtia vastaavanlaisista tehtävistä Italiassa.
(3)
Direktiivin 2006/112/EY 39 artiklan mukaan sähkön loppuvaiheen luovutus kauppiailta ja jakelijoilta lopullisille kuluttajille on verotettava paikassa, jossa hankkija tosiasiallisesti käyttää ja kuluttaa tämän hyödykkeen. Tällä varmistetaan se, että luovutus verotetaan siinä maassa, jossa tosiasiallinen kulutus tapahtuu.
(4)
Aiottu toimenpide, jossa sovelletaan alennettua arvonlisäverokantaa kastelulaitteissa sekä vedennosto- ja vedenpoistolaitteissa käytettävän sähkön luovutuksiin, ei todennäköisesti vääristä kilpailua, kunhan sitä voivat hyödyntää kaikki konsortiot tai yhteisöt, jotka käyttävät kyseisiä laitteita samoin edellytyksin.
(5)
Koska kyse on yleisluonteisesta toimenpiteestä (siihen sisältyvät kaikki kastelulaitteiden sekä vedennosto- ja vedenpoistolaitteiden käytön edellyttämät luovutukset), siihen ei sisälly poikkeuksia ja sitä ei sovelleta pääsääntöisesti muihin kaupalliseen, ammatilliseen tai muuhun taloudelliseen toimintaan liittyviin luovutuksiin tai suorituksiin, toimenpiteeseen ei liity vaaraa kilpailun vääristymisestä. Tämän vuoksi direktiivin 2006/112/EY 102 artiklassa säädetty edellytys täyttyy, joten Italialle olisi annettava lupa soveltaa kyseistä toimenpidettä,
ON TEHNYT TÄMÄN PÄÄTÖKSEN:
1 artikla
Italialle myönnetään lupa soveltaa alennettua arvonlisäverokantaa kastelulaitteissa sekä vedennosto- ja vedenpoistolaitteissa käytettävän sähkön luovutuksiin.
2 artikla
Tämä päätös on osoitettu Italian tasavallalle.
Tehty Brysselissä 30 päivänä huhtikuuta 2007.

Labels: 2
18
14
1